Upravljanje dronom

U srijedu se odlučuje o tome hoće li potvrditi odluku dubrovačkog Županijskog suda o izručenju albanskog državljanina Ismaila Morine Srbiji ili će odbiti izručenje osobe koju Srbija tereti da je prije tri godine upravljala dronom na utakmici Srbije i Albanije u Beogradu i izazvao nerede.

Albanske vlasti i članovi obitelji traže od Hrvatske da ne donese rješenje o izručenju jer se radi o politički motiviranom progonu i diskriminaciji. Obitelj prijeti "radikalnim mjerama", a kao ključni argument navode da mu u Srbiji neće biti osigurano pravedno suđenje i da će mu život biti ugrožen.

Predsjednik Hrvatskog helsinškog odbora Ivan Zvonimir Čičak za portal Direktno izjavio je kako smatra da 35-godišnjeg albanskog državljanina, koji inače živi u Italiji i koji je prije mjesec dana uhićen u Dubrovniku, "ne bi trebalo izručiti Srbiji".

"Njemu se ne može suditi u Hrvatskoj jer je kazneno djelo počinio u Srbiji. No sjetite se kakva su bila natezanja dok je Srbija izručila neke ljude Hrvatskoj koji su odgovarali za ratne zločine", tvrdi Čičak.

Predsjednik HHO-a pojašnjava kako "nitko ne može tvrditi hoće li imati pravedno suđenje u Srbiji ili ne. To ne možemo unaprijed znati. Zato treba imati dobru obranu i dobre promatrače. Ne razumijem u čemu je tu kazneno djelo da bi Hrvatska izručila njega Srbiji. Budalaština je tvrditi da je to terorizam. Ne poznajem dovoljno slučaj, ali apsolutno se tu ne radi o kaznenom djelu terorizma niti poticanja na terorizam. kako ćemo onda nazvati sve ono što se događa na našim stadionima".

'Neka Hrvatska prvo počne kažnjavati pozive na ubojstvo'

"Moramo imati iste kriterije za sve. Ni srbijanska ni hrvatska vlast nisu dosad reagirale adekvatno kada cijeli stadion poziva na ubojstvo. Je li to mržnja ili poticaj na terorizam? Konačno, kako hrvatska vlast reagira kad se na našim stadionima skandira 'ubij Srbina', je li to poticanje na terorizam? Kad Hrvatska počne procesuirati osobe koje pozivaju na ubojstvo na stadionima onda se može izručiti ovog čovjeka, prije toga ne", jasan je prvi čovjek Hrvatskog helsinškog odbora.

Kako neslužbeno doznajemo, Morini u Srbiji prijeti do osam godina zatvora zbog izazivanja vjerske i nacionalne mržnje i netrpeljivosti.

Bujanec: Uhićujte četnike, a ne naše prijatelje

Novinar Velimir Bujanec također se protivi izručenju Morine Srbiji prozvavši nadležne hrvatske institucije. Na svom facebook profilu Bujanec je, među ostalim, napisao:

"Ne damo Ismaila Morinu! Poruka 'hrvatskom' pravosuđu: Hapsite četnike, ne dirajte naše prijatelje! ... Umjesto da hrvatske vlasti hapse četnike zbog zločina nad Hrvatima i Albancima, 'mi' sada proganjamo jednog mladog navijača zbog geste na koju svi trebamo biti ponosni."